Pastorie-moorde: Dogter weer in hofThea Brits. Foto: Facebook Thea Brits, die dogter van die vermoorde ds. Willem Brits van Harrismith, sal vandag weer in die hof verskyn. Thea (24) word van diefstal aangekla nadat sy glo ná haar verloofde, Gerhard Vermeulen (25) se dood, al die geld uit sy bankrekening onttrek het. Gerhard se familie het haar van diefstal aangekla. Sy was twee keer vantevore vir dieselfde aanklag in die hof. Die nasionale vervolgingsgesag het vroeër gesê sy staar ook ‘n aanklag van die rig van ‘n vuurwapen in die gesig. Die besonderhede oor dié klag is egter nog duister, berig OFM. Ds. Brits (60) en sy vrou Dorothea (59) is op 8 November 2012 in hul pastoriehuis met ŉ byl aangeval. Ds. Brits het die volgende oggend in die hospitaal aan sy beserings beswyk. Gerhard is in die voorval doodgeskiet. Thea se broer, Martin (28), het voor ŉ landdros van Fouriesburg skuldig gepleit op die aanval. Sy medebeskuldigde is Elliot Mhlambi (41). Dorothea het erge kopbeserings opgedoen en is steeds in die Life Pasteur-hospitaal in Bloemfontein.